Katrin Ottarsdóttir

Katrin Ottarsdóttir (født 22. maj 1957) er en færøsk filminstruktør, manuskriptforfatter, skuespiller, novelleforfatter og digter.

Biografi 

Katrin Ottarsdóttir blev født i 1957 i Tórshavn på Færøerne. Hun tog i 1976 til Danmark og blev i 1982 den første færing, uddannet på Den Danske Filmskole i København. Hun er barnebarn til forfatteren Heðin Brú.

I 1989 modtog Katrin førsteprisen for filmen Atlantic Rhapsody på den tyske filmfestival Nordische Filmtage i Lübeck. Igen i 1999 modtog Katrin Ottarsdóttir hovedprisen på Nordische Filmtage, denne gang med filmen Bye bye bluebird. Samme film modtog også en Tiger Award på den internationale filmfestival i Rotterdam i år 2000. Katrin Ottarsdóttirs datter Hildigunn Eyðfinsdóttir (født 1975) er hovedrolleindehaver i filmen.

Udover at instruere, skriver Katrin Ottarsdóttir også selv sine manuskripter. De fleste skuespillere i Katrin Ottarsdóttirs film er færøske, ligesom det færøske landskab ofte figurerer som en central kulisse i optagelserne.

I 2007 modtog Katrin Ottarsdóttir et treårigt arbejdsstipendium fra den Færøske kulturfond (Mentanargrunnur Landsins) og har siden da arbejdet på en trilogi af filmportrætter af tre færøske kunstnere. Den første film i trilogien Ingen kan lave det perfekte – om billedhuggeren Hans Pauli Olsen – havde premiere i januar 2008. Den anden – En linje om dagen må være nok! – om digteren og multikunstneren Tóroddur Poulsen – havde premiere i september 2008. Den tredje – om forfatteren Jóanes Nielsen havde premiere i 2009.
Alle tre film er såkaldte "one-(wo)man, one camera" produktioner – dvs. at Katrin er både instruktør, fotograf og klipper på filmene.

I 2011 debuterede Ottarsdóttir som digter, da nogle af hendes digte udkom i det færøske litterære tidsskift Vencil. I december 2012 udkom hendes første digtsamling med titlen Eru koparrør í himmiríki? (Er der kobberrør i Himmeriget?). I september 2013 modtog hun M.A. Jacobsen's Kulturpris i kategorien skønlitteratur, for digtsamlingen Eru koparrør í himmiríki? (Er der kobberrør i Himmeriget).

Den 11. september 2014 havde hendes film, Ludo, som er et selvbiografisk, psykologisk drama, premiere i Nordens Hus i Thorshavn. Filmen bygger på digtet med samme titel fra hendes første digtsamling Eru koparrør í himmiríki?. Optagelserne til filmen foregik på øen Sandoy i august 2013. Hovedpersonerne spilles af Lea Blaaberg, som spiller datteren, Hildigunn Eyðfinsdóttir, som spiller den psykisk syge mor og Hjálmar Dam, som spiller faderen.

I 2016 debuterede Ottarsdóttir som novelleforfatter, da hun udgav novellesamlingen Aftanáðrenn på forlaget Sprotin.

Filmografi 
 2014 – Ludo, spillefilm, 71 min.
 2011 – Lejlighedsminder. Filminstallation. 5 × 6-8 min.
 2011 – Budam: Last Song. Musikvideo. 5 min.
 2009 – Sporene gror ud af ord. Dokumentarfilm. 75 min.
 2008 – En linje om dagen må være nok!. Dokumentarfilm. 58 min.
 2008 – Ingen kan lave det perfekte. Dokumentarfilm. 85 min.
 2003 – Regin smiður - une danse ballade. Dansefilm. 5 min.
 1999 – Bye Bye Bluebird. Road-movie. 85 min.
 1995 – Manden der fik lov at gå. Novellefilm. 56 min.
 1991 – Hannis. Børnefilm. 30 min.
 1989 – Atlantic Rhapsody - 52 myndir úr Tórshavn. Spillefilm. 74 min.
 1987 – Regin útiseti. Portræt af Regin Dahl. Dokumentarfilm. 45 min.
 1982 – Når jeg bliver stor. En kortfilm

Bibliografi 
 2020 - Gentan í verðini. Roman. Sprotin. 248 sider.
 2018 - 43 bagatellir. Stuttprosa. Forlaget Torgard.
 2018 - 43 bagateller. Kortprosa. Forlaget Torgard.
 2020 - 43 smámunir. Örsögur. Aðalsteinn Ásberg Sigurðsson íslenskaði. Dimma.
 2016 - Aftanáðrenn. Noveller. Sprotin. 184 sider. 
 2017 - I Afrika er der mange søde børn. Oversat af forfatteren og Hugin Eide. Forlaget Torgard.
 2015 - Messa fyri einum filmi. Digte. Mentunargrunnur Studentafelagsins.
 2012 - Eru koparrør í himmiríki? (Er der kobberrør i Himmerige?) digte, Mentunargrunnur Studentafelagsins (forlag), 51 sider, Tórshavn, 2012.
 2016 - Findes der kobberrør i himlen. Oversat af forfatteren. Forlaget Torgard.

Priser, legater mm. 
 2018 - 3-årig kunstnerløn fra Mentamálaráðið.
 2014 - Modtog Sømdargáva landsins 2014, som er en årlig ydelse på 20.000 kr. resten af livet.
 2013 - Modtog Mentanarvirðisløn M. A. Jacobsens (M. A. Jacobsens kulturpris) for digtsamlingen Eru koparrør í himmiríki? (Er der kobberrør i himmerige?)
 2007 - Fik 3-årigt arbejdslegat fra Mentanargrunnur Landsins, som hun brugte til at producere en trilogi af filmsportrætter over tre færøske kunstnere: Om skulptøren Hans Pauli Olsen (2008), om digteren og kunstneren Tóroddur Poulsen (2008) og om forfatteren og digteren Jóanes Nielsen (2009).
 2000 - Vandt Tiger Award ved den internationale filmfestival i Rotterdam. Katrins datter, Hildigunn Eyðfinnsdóttir (født 1975) spillede en af hovedrollerne i filmen.
 2000 - Vandt Tilskuerhæderprisen og Ungt publikum-prisen (Young Audience Award) ved den franske filmfestival Festival du film nordique i Rouen.
 2000 - Fik Hæderlig omtale fra det Økumeniske Domsnævn ved den internationale filmfestival i Mannheim-Heidelberg i Tyskland.
 1999 - Nomineret til Amandaprisen i kategorien Bedste nordiske spillefilm for filmen Bye bye bluebird.
 1999 - Vandt 1. prisen for filmen Bye bye bluebird ved den tyske filmfestival Nordische Filmtage i Lübeck.
 1989 - Vandt 1. prisen for filmen Atlantic Rhapsody ved den tyske filmfestival Nordische Filmtage i Lübeck.

Referencer

Eksterne henvisninger 
 
 Blue Bird Film. Katrin Ottarsdóttirs hjemmeside.

Skuespillere fra Færøerne
Manuskriptforfattere fra Færøerne
Filminstruktører fra Færøerne
Digtere fra Færøerne
Novelleforfattere fra Færøerne
Personer fra Thorshavn
Kvindelige forfattere i det 21. århundrede